Offita er samspil margra þátta og erfitt er að benda á einn ákveðin þátt sem skýrir hærri tíðni á landsbyggðinni, að sögn fagstjóra heilsuverndar skólabarna. Ráðgjöf fyrir börn með þennan heilsuvanda eigi að vera í boði á heilsugæslustöðvum alls staðar á landinu.
Fjallað var um ofþyngd barna í fréttaskýringaþættinum Kveik í gærkvöld. Þar kom fram að á höfuðborgarsvæðinu væru 5,6 prósent barna með offitu. Á landsbyggðinni er hlutfallið 9,4 prósent. Tæp 23 prósent barna eru yfir kjörþyngd á höfuðborgarsvæðinu en 29 prósent á landsbyggðinni. Ása Sjöfn Lórensdóttir er fagstjóri heilsuverndar skólabarna hjá Þróunarmiðstöð íslenskrar heilsugæslu.
Það er ekki hægt að benda á neinn ákveðinn þátt sem skýrir mun á tíðni offitu barna milli landshluta. Offita er heilsuvandi sem stafar af samspili margra þátta. Við vitum að breyttar lífsvenjur eiga sinn þátt í þessari þróun, svo sem neysluvenjur, aukin kyrrseta. Aukinn skjátími minni svefn. Og svo líka þættir eins og félagslegur ójöfnuður og menntunarstig menning og andlegt álag og áföll geta líka haft töluverð áhrif á þróun offitu hjá einstaklingum.
Ef barn er greint með offitu geta foreldrar leitað til heilsugæslu í sínu nærumhverfi.
Það er í boði að fá ráðgjöf bæði hvað varðar neysluvenjur og hreyfingu og svo eins þarf þverfaglega aðstoð oft og tíðum aðstoð sálfræðings eða eitthvað slíkt því það þarf líka að kanna líðan barnsins. Þetta á að vera í boði hjá heilsugæslum alls staðar á landinu.
Ekki er hægt að benda á einn þátt til að útskýra hvers vegna offita er tíðari meðal barna á landsbyggðinni en á höfuðborgarsvæðinu, að sögn fagstjóra heilsuverndar skólabarna. Félagslegur ójöfnuður og menntunarstig getur haft mikil áhrif. 